钦定古今图书集成/明伦汇编/宫闱典/第089卷 > 九江公主 下嫁执失思力
## 钦定古今图书集成/明伦汇编/宫闱典/第089卷 > 九江公主 下嫁执失思力

按《唐书公主列传》：九江公主，下嫁执失思力。按《执
失思力传》，思力，突厥酋长也。贞观中，护送隋萧后入
朝，授左领军将军。会颉利败，太宗令思力谕降浑斛
萨，部落稍亲近。帝逐兔苑中，思力谏曰：“陛下为四海
父母，乃自轻，臣窃殆之。”帝异其言。后复逐鹿，思力脱
巾带固谏，帝为止。及讨辽东，诏思力屯金山道，领突
厥捍薛延陀。延陀兵十万寇河南，思力示羸不与确。
贼深入，至夏州，乃整阵击之，追蹑六百里。会毗伽可
汗死，耀兵碛北而归。复从江夏王道宗破延陀馀众与平吐谷浑。诏尚九江公主，拜驸马都尉，封安国公。
坐交房遗爱，高宗以其战多，赦不诛，流嶲州。主请削
封邑偕往，主前卒。龙朔中，以思力为归州刺史。卒。麟
德元年，复公主封邑。赠思力胜州都督，谥曰“景。”